เซี่ยงไฮ้คอมโพสิตปิดร่วง 1.78% เหตุวิตกเศรษฐกิจชะลอตัว
เซี่ยงไฮ้คอมโพสิตปิดร่วง 1.78% เหตุวิตกเศรษฐกิจชะลอตัว
1 ก.พ. 2559

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ร่วงลง โดยดัชนีเซี่ยงไฮ้คอมโพสิตร่วง 48.75 จุด หรือ 1.78% ปิดที่ 2,688.85 จุด เนื่องจากความกังวลเกี่ยวกับแนวโน้มเศรษฐกิจที่ชะลอตัวลงของประเทศ ภายหลังจากที่ได้มีการเปิดเผยข้อมูลดัชนีผู้จัดการฝ่ายซื้อภาคการผลิตและภาคบริการในวันนี้
สหพันธ์พลาธิการและการจัดซื้อของจีน (CFLP) และสำนักงานสถิติแห่งชาติของจีน (NBS) เปิดเผยว่า ดัชนีผู้จัดการฝ่ายจัดซื้อ (PMI) ภาคการผลิตของจีนในเดือนม.ค. ลดลงแตะ 49.4 จาก 49.7 ในเดือนธ.ค. ซึ่งบ่งชี้ว่าภาคการผลิตของจีนปรับตัวย่ำแย่ลง
ดัชนีที่ต่ำกว่า 50 แสดงให้เห็นว่าภาคการผลิตของจีนหดตัวลงจากเดือนก่อนหน้า
ส่วนดัชนีผู้จัดการฝ่ายจัดซื้อ (PMI) ภาคบริการของจีนในเดือนม.ค.ปรับตัวลงแตะ 53.5 จาก 54.4 ในเดือนธ.ค.ซึ่งแสดงให้เห็นกิจกรรมในภาคบริการของจีนมีการขยายตัวช้าลง